## La Generalitat reestructura les línies d’autobús substitutives de l’L1 de Metrovalencia i reforça el servici en els municipis afectats per les restriccions a la mobilitat

*** Des d’este dimecres 13 de novembre, Rocafort, Bétera, Moncada-Alfara i Massarrojos estan connectats directament amb València a través de les línies d’autobús
* La línia Riba-roja de Túria – València inclou a partir d’este dimecres una parada a l’Hospital de Manises**

La Generalitat ha reestructurat les línies d’autobús substitutives de l’L1 de Metrovalencia per a facilitar l’accés dels ciutadans al transport públic i millorar la connexió amb la ciutat de València, i ha reforçat el servici en els municipis afectats per les restriccions a la mobilitat.

La Generalitat reforça així el dispositiu i passa a oferir, a partir d’este dimecres, quatre línies substitutives del servici de metro de l’L1 de Metrovalencia amb importants actualitzacions. D’esta manera, es millora la connectivitat de municipis com Rocafort, Bétera, Moncada i Massarrojos amb València i es garantix la mobilitat dels ciutadans després de la suspensió temporal del servici de Metrovalencia per la DANA.

La ruta entre Bétera i Moncada-Alfara s’ha reconvertit en una ruta directa que connecta Bétera amb València, amb dos parades en la capital en l’avinguda de Pius XII i la Gran Via de Ferran el Catòlic.

Les rutes entre Rocafort i Moncada-Alfara, Campus Burjassot i Campanar, i entre Rocafort i Campus de Burjassot, es reconvertixen en dos rutes. Una d’estes rutes és Rocafort-València amb parades al carrer Arquebisbe Fuero de Godella, l’avinguda d’Ausiàs March i el carrer del Mestre Lope de Burjassot, i a València para en l’avinguda de Pius XII i la Gran Via de Ferran el Catòlic.

La segona és Moncada-Alfara i València, amb quatre parades en la capital: en el camí de Moncada, Dr. Peset Aleixandre-Guardacostes, Centre Cultural Bombas Gens i l’avinguda de Menéndez Pidal. A més, una nova línia connectarà Massarrojos amb Moncada i la zona de Masies.

**L’L9 té parada a Manises**

La línia Riba-roja de Túria – València, substitutiva de l’L9, passa a tindre, a partir d’este dimecres, tres parades a Riba-roja, una a l’Hospital de Manises i dos a València, en l’avinguda del Cid i la plaça d’Espanya.

En total, la Conselleria de Medi Ambient, Infraestructures i Territori ha habilitat 19 línies substitutives de Metrovalencia, set de les quals a València Sud, la més afectada per la DANA. Els nous servicis, habilitats per la Generalitat, són substitutius dels prestats per Metrovalencia.

Es recomana als usuaris consultar els horaris i les modificacions abans de planificar els seus trajectes en la pàgina web de l’ATMV i de la Conselleria de Medi Ambient, Infraestructures i Territori.

**Reforços**

Amb motiu de l’entrada en vigor de les restriccions a la mobilitat i al vehicle privat, aprovades en el marc del Centre de Coordinació Operativa Integrat (CECOPI) per la nova DANA, des de la Generalitat també s’ha decidit reestructurar la flota d’autobusos de la qual es disposa en l’actualitat per a reforçar el servici en aquelles línies que presten servici als municipis afectats. La mesura es prendrà tant en els servicis regulars de Metrobús com en les noves línies substitutives de Metrovalencia.

Fecha: 13/11/2024